CELEX: C2005/182/48
Language: el
Date: 2005-07-23 00:00:00
Title: Υπόθεση C-198/05: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 4 Μαΐου 2005

23.7.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/26
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 4 Μαΐου 2005
   (Υπόθεση C-198/05)
   (2005/C 182/48)
   Γλώσσα διαδικασίας: η ιταλική
   Η Επιτροπή των Ευρωπαϊκών Κοινοτήτων, εκπροσωπούμενη από τον W. Wils και την L. Pignataro, άσκησε ενώπιον του Δικαστηρίου των Ευρωπαϊκών Κοινοτήτων, στις 4 Μαΐου 2005, προσφυγή κατά της Ιταλικής Δημοκρατίας.
   Η προσφεύγουσα ζητεί από το Δικαστήριο:
   
               1.
            
            
               να διαπιστώσει ότι η Ιταλική Δημοκρατία, προβλέποντας ότι το δικαίωμα δημόσιου δανεισμού δεν ισχύει για καμία από τις κατηγορίες των ανοιχτών στο κοινό ιδρυμάτων, υπό την έννοια της οδηγίας 92/100/ΕΟΚ, παρέβη τις υποχρεώσεις που υπέχει από τα άρθρα 1 και 5 της οδηγίας 92/100/ΕΟΚ του Συμβουλίου της 19ης Νοεμβρίου 1992 (1),
            
         
               2.
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Η Επιτροπή επισημαίνει ότι το άρθρο 69, πρώτο εδάφιο, στοιχείο β', του νόμου 633/41 εξαιρεί το σύνολο των κρατικών βιβλιοθηκών και δισκοθηκών από το δικαίωμα δανεισμού, καθόσον ορίζει ότι ο δανεισμός δεν υπόκειται σε καμία έγκριση ή αμοιβή εφόσον παρέλθουν 18 μήνες από την πρώτη άσκηση του δικαιώματος διανομής ή τουλάχιστον 24 μήνες από τη δημιουργία των οικείων έργων εφόσον δεν έχει ασκηθεί το δικαίωμα διανομής.
   Η Επιτροπή υποστηρίζει ότι το προαναφερθέν άρθρο του νόμου 633/41, εξαιρώντας το σύνολο των κρατικών βιβλιοθηκών και δισκοθηκών από την υποχρέωση καταβολής αμοιβής, συνιστά παράβαση τόσο του άρθρου 5, παράγραφος 2, όσο και του άρθρου 5, παράγραφος 3, της οδηγίας 92/100/ΕΟΚ. Δεδομένου ότι δεν τηρήθηκαν οι προϋποθέσεις για τη χορήγηση παρεκκλίσεως από το αποκλειστικό δικαίωμα δημόσιου δανεισμού, η εν λόγω διάταξη συνιστά επίσης παράβαση του άρθρου 1 της ίδιας οδηγίας.
   
      (1)  ΕΕ L 346, της 27.11.1992, σ. 61.